Pubblikazzjoni ta’ applikazzjoni għar-reġistrazzjoni ta’ isem skont l-Artikolu 50(2)(a) tar-Regolament (UE) Nru 1151/2012 tal-Parlament Ewropew u tal-Kunsill dwar skemi tal-kwalità għal prodotti agrikoli u oġġetti tal-ikel

(2022/C 252/08)

Din il-pubblikazzjoni tikkonferixxi d-dritt ta’ oppożizzjoni għall-applikazzjoni skont l-Artikolu 51 tar-Regolament (UE) Nru 1151/2012 tal-Parlament Ewropew u tal-Kunsill (1) fi żmien tliet xhur mid-data ta’ din il-pubblikazzjoni.

DOKUMENT UNIKU

“OKTOBERFESTBIER”

Nru tal-UE: PGI-DE-1034 – 23.8.2012

DOP ( ) IĠP (X)

1. Isem/Ismijiet

“Oktoberfestbier”

2. Stat Membru jew pajjiż terz

Il-Ġermanja

3. Deskrizzjoni tal-prodott agrikolu jew tal-oġġett tal-ikel

3.1. Tip ta’ prodott

Klassi 2.1 Birra

3.2. Deskrizzjoni tal-prodott li għalih japplika l-isem f’(1)

Birra prodotta bi ħmira li tiffermenta fil-qiegħ bi

Gravità oriġinali f’%: 13,6-14,0 Kontenut ta’ alkoħol f’% tal-vol.: 5,3-6,6 Lewn (EBC): 6,0-28,0 unità, Sustanzi qarsa (EBU): 16,0-28,0 unità,

Ċara, dehbija, ta’ kulur ambra jew skura, li tvarja minn b’togħma robusta, ħafifa ħafna, mingħajr bżieżaq jew b’riħa tax-xgħir għal sa ftit bil-ħops b’togħma morra ħafifa ħafna jew b’togħma qawwija u ftit ħelwa.

Dawn il-valuri huma soġġetti għat-tolleranzi stabbiliti bil-liġi u rikonoxxuti mill-awtoritajiet rilevanti tal-monitoraġġ tal-ikel fil-Bavarja.

Il-proċess tal-produzzjoni jsir f’konformità mal-Liġi dwar il-Purità ta’ Munich tal-1487 kif inkluża fit-Taqsima 9(1) tal-Att Provviżorju dwar il-Birra (VorlBierG).

L-ilma jrid jiġi minn saffi terzjarji tal-pjanura taż-żrar fiż-żona tal-Belt ta’ Munich. Il-bjar fondi minn fejn bħalissa qed jittieħed l-ilma għandhom fond ta’ 140-250 m, skont is-sit. L-ilma muniċipali ta’ Munich ma jissodisfax dawn ir-rekwiżiti.…

3.3. Għalf (għall-prodotti li joriġinaw mill-annimali biss) u materja prima (għall-prodotti pproċessati biss)

L-ingredjenti jridu jkunu xgħir tal-birra, ħops, ħmira u ilma. L-ilma jrid jiġi minn saffi terzjarji tal-pjanura taż-żrar fiż-żona tal-Belt ta’ Munich.

3.4. Passi speċifiċi tal-produzzjoni li jridu jsiru fiż-żona ġeografika ddefinita

Il-proċess kollu għall-produzzjoni tal-“Oktoberfestbier” irid isir fiż-żona tal-Belt ta’ Munich. Dan jibda bl-immaltjar u l-immaxxjar u jintemm wara perjodu ta’ ħżin ta’ 4 sa 11-il ġimgħa, li matulu l-birra li ma tkunx għadha mmaturat tiġi arrikkita b’mod naturali bl-aċidu karboniku u timmatura sakemm tilħaq it-togħma sħiħa tagħha.

3.5. Regoli speċifiċi dwar it-tqattigħ, it-taħkik, l-ippakkjar, eċċ.

—

3.6. Regoli speċifiċi dwar it-tikkettar

Il-birra hija ttikkettata bħala “Oktoberfestbier”. Skont l-Artikolu 12(3) tar-Regolament (UE) Nru 1151/2012 flimkien mal-Artikolu 13(3) tar-Regolament ta’ Implimentazzjoni (UE) Nru 668/2014, it-tikketta għandha s-simbolu tal-Unjoni assoċjat ma’ IĠP kif ukoll l-isem irreġistrat.

4. Definizzjoni fil-qosor taż-żona ġeografika

It-territorju tal-Belt ta’ Munich.

5. Rabta maż-żona ġeografika

Speċifiċità taż-żona ġeografika

Ir-reputazzjoni u l-ispeċifiċità tal-“Oktoberfestbier” li ssir fi ħdan il-konfini tal-Belt ta’ Munich huma r-riżultat kemm ta’ metodu ta’ produzzjoni tradizzjonali li nżamm matul is-snin kif ukoll tal-Oktoberfest tassew magħruf ta’ Munich.

Fl-1487 għaddiet il-“Liġi ta’ Munich dwar il-Purità”. Minbarra li ddeterminat l-ingredjenti tal-birra, il-liġi speċifikat ukoll li l-birra kellha ssirilha “spezzjoni tal-birra” (issa magħrufa bħala verifiki tal-kontrolli tal-kwalità). Din ir-regola għadha tapplika llum, bħala t-Taqsima 9(1) tal-Att Provviżorju dwar il-Birra (VorlBierG).

Speċifiċità ulterjuri hija l-użu ta’ ilma minn bjar fondi fiż-żona tal-Belt ta’ Munich, li jiġi minn saffi terzjarji (sa fond ta’ madwar 250 m). Kif jista’ jidher fil-Parti 2 tal-ktieb Geschichte der Spatenbrauerei [Storja tal-Birrerija ta’ Spaten] ta’ Fritz Sedlmayr, f’nofs is-seklu 19, kienu tħaffru bjar sa fond ta’ 200 m.

Il-ktieb ta’ Wolfgang Behringer, Lowenbräu, ukoll jirrapporta li kienu tħaffru bjar fondi fil-perjodu madwar l-1900.

Il-bejgħ tal-birra fl-Oktoberfest, li dak iż-żmien kienet l-aktar birra pura li kienet teżisti, jista’ jiġi traċċat lura għall-ewwel Oktoberfest fl-1810 fejn jissemmew it-“Traiteuren” (caterers speċjalisti), li kienu awtorizzati biex iservu l-birra u l-inbid. (Ara 175 Jahre Oktoberfest [175 sena tal-Oktoberfest], pubblikazzjoni kommemorattiva tal-Belt ta’ Munich, Munich 1985 jew “tz” tas-16 ta’ Lulju 2010).

L-Oktoberfest oriġina fl-1810 minn tiġrija taż-żwiemel li saret f’mergħa barra l-belt biex jiġi ċċelebrat iż-żwieġ tal-Prinċep Ludwig I tal-Bavarja u l-Prinċipessa Therese ta’ Saxe-Hildburghausen. Illum, l-Oktoberfest, li n-nies ta’ Munich jirreferu għalih mill-qrib bħala “Wies’n” [mergħat], isir kull sena bejn nofs Settembru u l-bidu ta’ Ottubru fl-istess mergħa ta’ 42 ettaru, it-“Theresienwiese”, li tinsab f’nofs il-belt, li għadha turi sinjali tal-korsija tat-tiġrijiet minn dak iż-żmien. Flimkien mal-Oktoberfest, il-Festival Agrikolu Ċentrali, li sar għall-ewwel darba fl-1811, isir kull 4 snin. Il-200 Oktoberfest sar fl-2010, u ġiet organizzata “taqsima storika” speċjali li kienet tinvolvi tiġrijiet taż-żwiemel u wirjiet tal-annimali. Minn dakinhar, din it-taqsima nbidlet ftit u ngħatat l-isem ta’ “Oide Wiesn’ [L-Oktoberfest l-Antik].

L-Oktoberfest jibda meta s-Sindku eżistenti tal-Belt ta’ Munich jiftaħ l-ewwel kartell tal-‘Oktoberfestbier’, tradizzjoni li bdiet fl-1950 bis-Sindku ta’ dak iż-żmien, Thomas Wimmer. Qabel ma jinfetaħ l-ewwel kartell ta’ birra, is-sidien tar-ristoranti jieħdu sehem f’parata lejn it-tined tagħhom fis-sit tal-Oktoberfest f’karozelli mżejna bil-fjuri, akkumpanjati mis-sindki u l-kunsilliera, il-karrijiet miġbuda miż-żwiemel bil-persunal tas-servizz fihom u l-karretti mill-isbaħ tal-birreriji ta’ Munich. Id-dħul tas-sidien ta’ ristoranti u l-birreriji, flimkien mal-ftuħ tal-ewwel kartell, jixxandru sew madwar id-dinja fuq it-televixin u l-internet, flimkien mal-akbar parata fid-dinja ta’ kostumi u muskettiera, li ssir l-għada u li bosta jqisuha bħala l-qofol tal-festi tal-ftuħ tal-Oktoberfest.

Ir-reputazzjoni dinjija tal-‘Oktoberfestbier’ illum hija bbażata parzjalment fuq il-fatt li l-innovazzjonijiet tal-birrerija kienu introdotti fi stadju bikri fi Munich, b’impatt deċiżiv fuq il-kwalità tal-birra. B’mod partikolari, innovazzjonijiet bħal dawn jinkludu l-ewwel magna ta’ tkessiħ li ġiet żviluppata minn Carl von Linde fl-1873. Bl-ewwel użu tagħha f’birrerija fi Munich, is-suċċess tal-magna kien ifisser li ntużat minn birreriji oħra fi Munich u aktar tard madwar id-dinja, fil-forma ta’ friġġis. Il-magna kienet importanti minħabba li għall-ewwel darba ppermettiet li kwalunkwe ammont mixtieq ta’ birra konsistentement ta’ kwalità għolja setgħet tinħadem u tinħażen kontinwament, irrispettivament mill-klima u t-temperatura ta’ barra. Dan għamilha possibbli li jiġu prodotti kwantitajiet kbar ta’ birra minn qabel għal avvenimenti kbar u li l-birra tinħażen u tisserva fuq il-post, mingħajr ebda telf tal-kwalità.

Wieħed mill-fatturi ewlenin għar-reputazzjoni eċċezzjonali tal-‘Oktoberfestbier’ huwa li din saret b’mod speċjali għall-Oktoberfest. Dan il-prodott tal-aqwa kwalità issa mhux biss huwa disponibbli fl-Oktoberfest, iżda jinbiegħ ukoll madwar id-dinja kollha, bit-tikketta tal-‘Oktoberfestbier’.

Għalkemm il-Belt ta’ Munich ma ppromwovietx l-Oktoberfest mill-1985, fi stħarriġ dinji uffiċjali, 91 % tar-rispondenti qalu li kienu jafu bl-Oktoberfest. F’dan ir-rigward, artiklu fil-Frankfurter Allgemeine Sonntagszeitung tal-20 ta’ Ottubru 1997 qal: ‘Il-festival huwa tassew internazzjonali! Għalkemm jissejjaħ l-Oktoberfest ta’ Munich, jidher ċar li bosta viżitaturi ġew minn barra, li jitkellmu l-Ingliż, it-Taljan, il-Franċiż, il-Ġappuniż u lingwi oħrajn li jintgħarfu inqas, u d-djalett veru tal-Bavarja rari jinstema’.’

Speċifiċità tal-prodott

F’dan ir-rigward, il-pubblikazzjoni uffiċjali tal-Belt ta’ Munich li tiċċelebra l-200 anniversarju tal-Oktoberfest tgħid li ‘kien biss mill-1872 li l-“Oktoberfestbier” distinta bdiet tiżviluppa bil-mod’. Il-ktieb 175 Jahre Oktoberfest 1810 bis 1895 [175 sena tal-Oktoberfest 1810-1895] ta’ Richard Bauer u Fritz Fenzl jgħid li fl-1872, ġiet servuta birra partikolarment qawwija bi gravità oriġinali għolja. Fil-ktieb tiegħu München, Bier, Oktoberfest [Munich, il-Birra u l-Oktoberfest] Hans Glöckle jikteb li dak iż-żmien, in-nies ta’ Munich kellhom iħallsu l-prezz għali ta’ 12-il kreutzer għall-‘Oktoberfestbier’; madankollu, minflok ma lmentaw dwar il-prezz, xorbu l-birra ‘b’ammirazzjoni u apprezzament kbir għall-kwalità speċjali tagħha’. Huwa jkompli jgħid: ‘Mill-1872 ’il quddiem “Märzen” (“il-birra ta’ Marzu”), bil-gravità oriġinali tagħha ta’ 13 % u l-kontenut ta’ alkoħol tagħha ta’ 4,1 %, saret il-birra tal-Oktoberfest per eċċellenza, u żammet l-istatus speċjali tagħha sa wara t-Tieni Gwerra Dinjija.’ Mill-1950, beda jidher varjant inqas qawwi, li kien jintgħoġob aktar ma’ dawk li kienu jattendu l-Oktoberfest dak iż-żmien, għalkemm il-birra kulur l-ambra issa qed terġa’ tieħu l-ħajja.

L-‘Oktoberfestbier’ hija birra li ssir fil-birreriji li jinsabu fiż-żona ġeografika b’mod speċjali għall-Oktoberfest, fejn tisserva fi kwantitajiet konsiderevoli; dan l-aspett huwa aspettattiva partikolari tal-konsumaturi. L-‘Oktoberfestbier’ hija distinta minn birer oħra tal-festivals minħabba l-ilma użat, il-gravità oriġinali minima ogħla tagħha ta’ 13,6 %, il-gravità oriġinali massima aktar baxxa tagħha ta’ 14,0 %, il-kontenut ta’ alkoħol ogħla tagħha ta’ 5,3-6,6 % u l-valur bażi ogħla tagħha għall-qrusa ta’ 16-il unità ta’ EBC flimkien ma’ valur massimu aktar baxx għall-qrusa ta’ 28 unità ta’ EBC. Minħabba l-valur massimu ta’ 28 unità ta’ qrusa, il-birer ma humiex qarsa ħafna, u normalment huma kkaratterizzati minn togħma robusta u pjaċevoli, kif kienet il-preferenza fin-Nofsinhar tal-Bavarja għal għexieren ta’ snin.

Il-metodi ta’ produzzjoni bbażati fuq il-Liġi dwar il-Purità tal-1487 u l-esperjenza eċċezzjonali li tirriżulta u l-għarfien espert tal-birreriji li jinsabu fiż-żona ġeografika jfissru li l-konsumaturi jassoċjaw l-‘Oktoberfestbier’ mal-aspettattiva tal-kwalità eċċezzjonali.

L-istatus speċjali u r-reputazzjoni tal-‘Oktoberfestbier’ huma rikonoxxuti fil-Ġermanja kif ukoll fil-livell internazzjonali. Bosta artikli minn gazzetti Ewropej jirreferu għall-Oktoberfest ftit jew wisq b’rabta mal-birra. F’74 artiklu ta’ gazzetti tar-Renju Unit li ġew ippubblikati bejn l-1995 u l-2012, jingħad ħafna li l-birra u l-Oktoberfest huma ‘l-aktar magħrufa’, ‘magħrufa madwar id-dinja’, ‘famużi’, eċċ. Xi artikli saħansitra jiddeskrivu l-birra. Lura għall-1955, Dr Kuballe kiteb dan li ġej f’artiklu dwar l-Oktoberfest fi Industrie-Kurier-Düsseldorf: ‘Dak li qabel kien ċelebrazzjoni annwali bbażata fi Munich fl-aħħar deċennju, il-festival sar l-akbar wieħed fl-Ewropa.’ Huwa żied: ‘Fil-fuljetti tal-ivjaġġar fl-Ewropa u tal-Istati Uniti tal-Amerka, sar avveniment dejjem aktar popolari li tal-inqas wieħed “għandu jesperjenza”.’ Fl-1996, Paul Delany kiteb fil-gazzetta tar-Renju Unit The Sun: ‘Dawk li żaru l-akbar festival tal-birra fid-dinja niżżlu madwar disa’ MILJUN pinta s-sena li għaddiet. U din is-sena, l-organizzaturi tal-163 Oktoberfest tal-Ġermanja fi Munich qed jistennew aktar minn seba’ miljun viżitatur biex jixorbu saħansitra aktar.’ Fl-2003, Derek Scally ta’ The Irish Times kiteb: ”... l-Oktoberfest l-oriġinali. Diffiċli ssibu barra Munich, iżda mhux se jiddispjaċik.” Fl-2006, il-Frankfurter Allgemeine Sonntagszeitung sejħet l-Oktoberfest bħala “l-akbar festival tal-birra fis-sistema solari.” Fl-2011, f’artiklu fl-istess gazzetta ntqal li “l-ebda memorja ta’ Munich ma tkun kompluta mingħajr l-Oktoberfest.” Dan juri biċ-ċar l-importanza li l-Oktoberfest u għalhekk l-“Oktoberfestbier” għandhom għal Munich.

L-istatus speċjali tal-“Oktoberfestbier” huwa rifless fix-xogħlijiet letterarji tal-Ġermanja u dawk internazzjonali minn bosta ġeneri differenti. Eżempji jinkludu l-Manuale della birra [Manwal tal-birra] u estratti mill-kotba li ġejjin: L’Oktoberfest de Munich: portée sociale et politique [L-impatt soċjopolitiku tal-Oktoberfest ta’ Munich] ta’ Thomas Landwehrlen, 2005: “… première place la Wiesn-Bier (ou Oktoberfestbier), cette bière spécialement brassée pour l’occasion …” [... l-ewwel post, Wiesn-Bier jew Oktoberfestbier, birra li ssir b’mod speċjali għall-okkażjoni]; u The Oxford Companion to Beer ta’ Oliver Garret u Tom Colicchio, 2011: “Illum l-oktoberfestbier ta’ Spaten għadha fil-biċċa l-kbira bbażata fuq ir-riċetta tal-1872. Fis-seklu 19 ... ħafna mill-malt ta’ bażi f’märzenbier u oktoberfestbier ...” It-test li ġej jista’ jinstab fil-ktieb ta’ Ben McFarland tal-2009 World’s Best Beers – One thousand craft brews from cask to glass: “Teknikament, il-birra ġenwina tal-Oktoberfest tista’ ssir biss fil-limiti tal-belt ta’ Munich, minn birriera li jipparteċipaw fi ...”.

Is-superjorità tal-“Oktoberfestbier” hija rikonoxxuta mhux biss mill-birreriji iżda wkoll fl-istampa u fil-letteratura. Pereżempju, fl-2005, il-gazzetta Welt am Sonntag irreferiet għall-“Oktoberfestbier” fil-kuntest tal-kuluri tal-bandiera nazzjonali tal-Ġermanja, il-Gvern Federali u l-kuluri assoċjati tal-partiti politiċi ewlenin fil-Ġermanja billi qalet: “Meta jibda l-Oktoberfest is-Sibt, se nkunu qed naħsbu aktar dwar il-birra milli dwar l-elezzjonijiet.” U aktar tard: “Hekk, mhux se jmexxi l-iswed, jew l-aħmar, iżda d-deheb, il-likwidu dehbien – l-aqwa birra tal-Bavarja.” Fl-2009, artiklu fil-gazzetta ddeskriva l-“Oktoberfestbier” mill-perspettiva ta’ klijenti internazzjonali bil-kliem: “Birra li kulħadd għajnejh fuqha”. Imbagħad, f’artiklu tal-2011 dwar l-“Oktoberfestbier” kiteb, b’mod ċar u konċiż: “Ħaġa waħda hija ċara: il-‘Wiesnbiere’ kollha li saru mill-birreriji għall-Oktoberfest ta’ dis-sena huma mill-aqwa.” Dawn il-klassifikazzjonijiet mill-istampa jaqblu mar-rapport tal-kittieb Thomas Wolfe fiż-żjara tiegħu fl-Oktoberfest tal-1928, li fih jenfasizza s-superjorità tal-“Oktoberfestbier”: “In-narratur, anonimu daqs l-ammirazzjoni u l-ewforja li mill-ewwel iħoss fil-Weisn, irid jistaqsi biex jifhem l-ispettaklu: ‘Birra?’, staqsejt, ‘Għaliex il-birra? Għaliex in-nies jiġu hawn biex jixorbu l-birra? Għaliex il-birreriji famużi rranġaw dawn is-swali, meta Munich kollha hija famuża għall-birra tagħha u l-belt għandha mijiet ta’ taverni tal-birra?’ Is-sieħeb tiegħu Heinrich wieġbu li kellu raġun, iżda: ‘Dan huwa l-‘Oktoberfestbier’.” Il-ġurnalist tal-birra speċjalist u famuż Michael Jackson ukoll iddeskriva n-natura inkomparabbli tal-“Oktoberfestbier” kif ġej: “L-‘Oktoberfestbier’ għandha dimensjonijiet Alpini u ħjiliet bnini ta’ krema u malt ...”.

Rabta kawżali bejn iż-żona ġeografika u kwalità speċifika, ir-reputazzjoni jew karatteristiċi oħra tal-prodott

It-tradizzjoni twila tal-produzzjoni tal-“Oktoberfestbier” għall-festival fi Munich, il-bejgħ tagħha fl-Oktoberfest famuż u magħruf mad-dinja kollha, li ilu jeżisti għal aktar minn 200 sena, u l-karattru speċjali tagħha bħala birra robusta u mingħajr bżieżaq, li jitqies bħala fattur ta’ unifikazzjoni, irriżultaw fl-“Oktoberfestbier” li saret birra ta’ speċjalità magħrufa u popolari kemm fil-Ġermanja kif ukoll internazzjonalment, li r-reputazzjoni tagħha, kważi bħala ambaxxatriċi ta’ Munich, hija marbuta intrinsikament mal-belt u l-istil ta’ ħajja tagħha. Il-festival fejn oriġinat u sserviet il-famuża “Oktoberfestbier” huwa magħruf mad-dinja kollha.

Waħda mill-ewwel referenzi għall-fatt li fl-Oktoberfest setgħet tisserva biss birra li saret mill-birreriji bbażati fiż-żona ġeografika tidher f’sentenza tal-awtoritajiet muniċipali tal-belt dwar l-Oktoberfest, li baqgħet tapplika sal-1850. Is-serje ta’ dokumenti Miscellanea Bavarica Monacensia, Ħarġa 100, bit-titolu Das Münchner Oktoberfest [L-Oktoberfest ta’ Munich], tiddeskrivi fil-qosor kif erba’ sidien ta’ ristoranti miż-żona ta’ madwar Munich ma tħallewx iservu l-birra tagħhom fl-Oktoberfest, li kienet ġejja mill-muniċipalità ta’ Tölz (madwar 45 km minn Munich). It-18-il sid ta’ ristoranti ta’ Munich biss, li l-birra tagħhom kienet ġejja mill-birreriji lokali ta’ Munich, tħallew iservu l-prodotti tagħhom fl-Oktoberfest. L-erba’ sidien ta’ ristoranti miż-żona tal-madwar ingħataw il-permess biex ibigħu l-birra tagħhom barra l-Oktoberfest, ftit ’il bogħod, fiż-żona ta’ Sendlinger Höhe.

In-nies ta’ Munich jassoċjaw l-“Oktoberfestbier” mal-istorja u mat-tradizzjonijiet tal-Oktoberfest, li jitgħallmu dwarhom meta jkunu fl-iskola primarja. Għalhekk, il-perjodu li fih isir l-Oktoberfest fi Munich ħafna drabi jiġi deskritt bħala “staġun” fil-mertu tiegħu, b’mod simili għal “Starkbierzeit” (“l-istaġun tal-birra qawwija” f’Marzu).

Kull sena, viżitaturi minn madwar id-dinja jerħulha għall-Oktoberfest biex igawdu din il-birra partikolari fl-atmosfera tradizzjonali. Skont il-Belt ta’ Munich, aktar minn 6 miljun ruħ, bħala medja, żaru l-Oktoberfest f’kull waħda mill-10 snin qabel l-2010, u hemmhekk xorbu medja ta’ 6,24 miljun litru ta’ birra.

Il-fatt li l-kelma “Oktoberfestbier” mhux biss hija assoċjata mal-birra ta’ kwalità partikolari iżda wkoll mal-Belt ta’ Munich jintwera minn żewġ stħarriġiet tal-konsumaturi riċenti.

Il-parteċipanti fi stħarriġ li sar fil-Ġermanja fl-1980 intalbu jwieġbu għall-mistoqsija li ġejja: “Immaġina li tingħata flixkun birra f’pub jew mingħand sħabek u t-tikketta fuq il-flixkun tgħid ‘Birra tal-Oktoberfest’. Fejn taħseb li tkun saret?” 70 % tal-Ġermaniżi u 84 % tal-Bavarjani li ngħatatilhom din il-mistoqsija immedjatament wieġbu “Munich”.

Stħarriġ empiriku tas-suq li sar fl-Awstrija fl-2008 sab li 68,5 % ta’ dawk li jixorbu l-birra xi drabi kienu familjari mal-isem “Oktoberfestbier” u 53,5 % ta’ dan il-grupp assoċjaw it-terminu mal-Belt ta’ Munich.

L-importanza tal-“Oktoberfestbier” għall-Oktoberfest, il-Belt ta’ Munich u lil hinn tintwera fost l-oħrajn mill-fatt li l-prezz ta’ “Maß” (tazza ta’ litru) tal-“Oktoberfestbier” għadu suġġett ta’ dibattitu politiku fi Munich u fil-Bavarja, għall-kuntrarju tal-prezz tal-birra normali.

Artiklu fi Frankfurter Allgemeine Sonntagszeitung tal-21 ta’ Settembru 2003 minn Thiemo Heeg indirizza dan il-fatt, billi qal li “l-aktar mistoqsija importanti qabel l-Oktoberfest ta’ Munich dejjem tkun l-istess waħda: kemm se jiswa litru birra dis-sena?”. Fil-passat, din mhux dejjem kienet kwistjoni ta’ diskussjoni. Pereżempju, fl-1844, forzi ta’ riżerva tal-armata “armati sew” tqiegħdu fuq stat ta’ allert peress li kienu saru protesti kontra l-prezz tal-birra dik is-sena u kien hemm biża’ li jerġgħu jsiru l-protesti (ir-rivista uffiċjali Wiesn tal-Belt ta’ Munich 200 Jahre Oktoberfest, Münchner Merkur u “tz”).

Referenza għall-pubblikazzjoni tal-Ispeċifikazzjoni tal-Prodott

https://register.dpma.de/DPMAregister/geo/detail.pdfdownload/29500

(1) ĠU L 343, 14.12.2012, p. 1.